FI Euroopan unionin virallinen lehti C 33/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 33/06

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (2)

NEUVOSTON ASETUS (EY) N:o 510/2006

”POULET DES CÉVENNES”/”CHAPON DES CÉVENNES”

EY-N:o: FR-PGI-0005-0862-22.02.2011

SMM ( X ) SAN ( )

1. Nimi:

”Poulet des Cévennes”/”Chapon des Cévennes”

2. Jäsenvaltio tai kolmas maa:

Ranska

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta:

SMM-merkinnän saaneilla Poulet des Cévennes -kananpojilla tai Chapon des Cévennes -salvukukoilla on seuraavat ominaispiirteet:

Kannat: hakijaryhmittymä käyttää risteytyksiä S 757 N, T 457 N ja T 451. Kyseiset risteytykset on sisällytetty luetteloon nykyisin hidaskasvuisina pidettyjen kantojen risteytyksistä.

Ruhoilla on seuraavat tarkat ominaispiirteet:

A-luokka (asetuksen (EY) N:o 543/2008 määritelmä).

Yleistä: ruhoissa ei selvää epäsymmetriaa.

Luut: ei nekroosia eikä punaista diafyysia.

Nahka: — ei naarmuja: hylätään aina, jos naarmuja rinnassa tai jaloissa; sallitaan muissa osissa ruhoa — palovammat: hylätään aina, jos palovammoja rinnassa tai jaloissa; sallitaan muissa osissa ruhoa — ei höyheniä eikä höyhentuppeja — rintalasta: hylätään aina, jos repeämiä rintalastan nahassa — verenvuoto: hylätään aina, jos raajojen nivelet ovat punaiset tai esiintyy ruhjeita — jos ruhot on suolistettu: siisti pää ja siistit jalat, ei nekroosia.

Ruhojen vähimmäispaino on seuraavanlainen:

Kananpojat: — 1 kg tarjontamuodossa ”ilman sisäelimiä ja muita eläimenosia”, paistovalmis — 1,3 kg tarjontamuodossa ”suolistettu”.

Salvukukot: — 2,5 kg tarjontamuodossa ”ilman sisäelimiä ja muita eläimenosia”, paistovalmis — 2,9 kg tarjontamuodossa ”suolistettu”.

Poulet des Cévennes -kananpojille tai Chapon des Cévennes -salvukukoille on luonteenomaista kiinteä liha ja kiinteät lihakset. Lihaa arvostetaan erityisesti siksi, että se on mehukasta eikä rasvaista.

Poulets des Cévennes -kananpojat myydään kokonaisina tuoreina ruhoina, paistovalmiina (ilman sisäelimiä ja muita eläimenosia), suolistettuina tai paloiteltuina.

Chapons des Cévennes -salvukukot myydään kokonaisina tuoreina ruhoina, paistovalmiina tai suolistettuina.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

Poulet des Cévennes -kananpojat ja Chapon des Cévennes -salvukukot pääsevät viimeistään 42 päivän ikäisinä kivikkoiseen ja ruohikkoiseen ulkotarhaan, jossa kasvaa puita.

Luonnollisen ravinnon perustana on kolme viljalajia. Jauhoja ja eläinrasvoja ei anneta. Ravintoa täydennetään kasviproteiinilla (soija, rapsi, auringonkukka), mineraaleilla ja vitamiineilla.

Poulet des Cévennes -kananpoikien ruokinnassa on kolme ja Chapon des Cévennes -salvukukkojen ruokinnassa neljä vaihetta:

Viljan määrä kananpoikien ruokinnassa kussakin ruokintavaiheessa

Alkuvaihe: päivät 1–28

rehuseoksessa on vähintään 50 painoprosenttia viljaa ja viljan sivutuotteita

Kasvuvaihe: päivät 29–52

rehuseoksessa on vähintään 70 painoprosenttia viljaa ja viljan sivutuotteita

(vähintään kahta eri viljaa)

Loppuvaihe: 53. päivästä teurastukseen

rehuseoksessa on vähintään 80 painoprosenttia viljaa ja viljan sivutuotteita

(vähintään kolmea eri viljaa)

Viljan määrä salvukukkojen ruokinnassa kussakin ruokintavaiheessa

Alkuvaihe: päivät 1–28

rehuseoksessa on vähintään 50 painoprosenttia viljaa ja viljan sivutuotteita

Kasvuvaihe: päivät 29–52

rehuseoksessa on vähintään 70 painoprosenttia viljaa ja viljan sivutuotteita

(vähintään kahta eri viljaa)

Loppuvaihe: 53. päivästä alkaen

rehuseoksessa on vähintään 70 painoprosenttia viljaa ja viljan sivutuotteita

(vähintään kolmea eri viljaa)

Teurastusvaihe: 4 viikkoa ennen teurastusta

rehuseoksessa on vähintään 80 painoprosenttia viljaa ja viljan sivutuotteita

(vähintään kolmea eri viljaa).

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kananpojat ja salvukukot kasvatetaan SMM-merkintään liittyvällä alueella.

Poikaset tulevat kasvattajalle päivän ikäisinä. Kananpoikia kasvatetaan 84 päivää ja salvukukkoja vähintään 150 päivää.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityissäännöt:

Merkinnöissä on oltava seuraavat tiedot:

— SMM-tuotteen nimi ”Poulet des Cévennes” tai ”Chapon des Cévennes”.

— Siipikarjan teurastanut teurastamo mainitaan joko tietoetiketissä (ETY-leima) tai tietoetiketin viereisessä paino-/hintaetiketissä.

4. Maantieteellisen alueen tarkka rajaus:

Maantieteellinen alue on määritelty useiden peruskriteereiden perusteella: tuotannon pitkäikäisyys ja maine, paikallinen taitotieto, liiketoiminnan aiemmat ja nykyiset realiteetit sekä ekologiset tekijät.

SMM-merkintään liittyvä Poulet des Cévennes -kananpoikien tai Chapon des Cévennes -salvukukkojen tuotantoalue koostuu seuraavista neljän eri departementin alueella sijaitsevista 426 kunnasta:

Ardèchen departementti

Seuraavat kantonit: Bourg-Saint-Andéol, Joyeuse, Largentière, Valgorge, Vallon-Pont-d'Arc, Vans ja Viviers.

Kantoni osittain: Villeneuve-de-Berg.

Seuraavat kunnat: Vogue, Villeneuve de Berg, Saint-Maurice-d'Ibie, Saint-Maurice-d'Ardèche, Saint-Germain, Saint-Andéol-de-Berg, Rochecolombe, Lavilledieu ja Lanas.

Gardin departementti

Seuraavat kantonit: Alès-Nord-Est, Alès-Ouest, Alès-Sud-Est, Alzon, Anduze, Bagnols-sur-Cèze, Barjac, Bessèges, Génolhac, Grand-Combe, Lasalle, Lédignan, Lussan, Marguerittes, Pont-Saint-Esprit, Quissac, Saint-Ambroix, Saint-André-de-Valborgne, Saint-Chaptes, Saint-Hippolyte-du-Fort, Saint-Jean-du-Gard, Saint-Mamert-du-Gard, Sauve, Sumène, Trèves, Uzès, Valleraugue, Vézénobres ja Vigan.

Hérault’n departementti

Seuraavat kantonit: Claret ja Ganges.

Lozèren departementti

Seuraavat kantonit: Barre-des-Cévennes, Florac, Meyrueis, Pont-de-Montvert, Saint-Germain-de-Calberte ja Villefort.

5. Yhteys maantieteelliseen alueeseen:

5.1 Maantieteellisen alueen erityisyys:

SMM-merkintään liittyvällä Poulet des Cévennes -kananpoikien tai Chapon des Cévennes -salvukukkojen tuotantoalueella on seuraavat ominaispiirteet:

Epätasainen maasto

Epätasainen pinnanmuodostus tekee Cévennesin maisemista jyrkkiä, rinteisiä ja kumpuilevia.

Korkeuserot vaihtelevat Cévennesissä 200–1 700 metrin välillä, ja pinnanmuodostus on koko alueella epäyhtenäistä.

Selvästi erilaisia luonnonalueita on kolme: Hautes Cévennesin vuoret varjostavat idässä Basses Cévennesin aluetta, ja rotkojen halkoma ylätasanko on nimeltään ”les Causses et les Gorges”.

Bougèsin ja Aigoualin vuoristojen välissä on 250–1 000 metrin korkeudella syviä ja jyrkkäreunaisia laaksoja. Gardon ja sen sivujoet laskeutuvat lähes 1 400 metriä vuoriston alkulähteiltään Alèsin jokilaaksoon, ja ne ovat kaivertaneet vuorenrinteisiin lukemattomia syviä rotkolaaksoja, joita kutsutaan nimellä ”vallats”.

Maaperä on Cévennesissä kalkki- ja savipitoista, joskus liuskeista. Tällaista kuivaa, erityisen kivikkoista maata on hankala viljellä.

Suuret ilmastolliset erot

Ilmastollinen ero on suuri, sillä Gardonin laaksoissa vallitsee lämmin ilmasto ja kesällä on hyvin kuivaa ja auringonpaisteista, mutta Mont Lozèren rinteillä ilmasto on ankara (yli 90 pakkaspäivää vuodessa).

Erot eri vuodenaikojen välillä ovat erityisen selviä. Seudulla saadaan välimerellisiä sateita, joita jyrkkä pinnanmuodostus voimistaa. Syyskuusta toukokuuhun saadaan yleisesti sateita ja esiintyy voimakkaita paikallisia ukkoskuuroja. Sateita saadaan eniten syksyllä, talvella sataa vähemmän.

Kesä on sitä vastoin hyvin kuiva. Talvella lunta sataa 800 metrin yläpuolella, mutta lumikerroksen paksuus ja lumisen ajan pituus vaihtelevat hyvin paljon.

Vaikka alueet sijaitsevat hyvin lähellä toisiaan, ne ovat ilmastoltaan hyvin erilaisia.

Erityinen kasvipeite

Cévennesissä on paljon erilaista kasvillisuutta. Tähän vaikuttavat maaperän laatu, ilmaston vaihtelevuus ja pinnanmuodostuksen moninaisuus.

Mont Lozère on puutonta seutua. Alueella on vain nurmea tai kangasmaata: mustikkakangasta, kanervikkoa ja kultavihmakangasta.

Vasta hieman alempana kasvavat ensimmäiset puut: pyökkiä, kuusta ja mäntyä.

Vielä alempana kasvaa tammia ja kastanjapuita.

Kasvillisuus on Cévennesin harjanteilla ja laaksoissa hyvin monimuotoista. Väriloisto vaihtelee ylänkökankaiden väriherneen sahraminkeltaisesta kanervikkojen malvaan. Alempana on rautatammimetsiä, jotka synnyttävät mielikuvan siitä, että vehreys jatkuisi kastanjametsiköiden kautta aina vuorille saakka.

Ympäristöön sopeutunut taitotieto

Kasvattajat hoitavat ulkotarhoja erityisen huolellisesti. He istuttavat tarhoihin järkevästi samoja puita kuin ympäristössäkin kasvaa, eikä ulkotarhoihin istuteta puita, jotka eivät sovellu Cévennesin maaperään eivätkä ilmastoon.

Kasvattajat ovat myös kehittäneet ruokintaan liittyvää taitotietoa laatimalla ruokintasuunnitelmia, joissa otetaan huomioon siipikarjan eri kasvuvaiheet. Siipikarjan ruokinnassa käytetään vähintään kolmea viljalajia, yhtenä niistä maissia. Ruokinnalle on myös tyypillistä se, että viljan osuus kasvaa ja on lopuksi vähintään 80 prosenttia.

Taitotieto merkitsee myös ulkotarhojen hyvää hoitoa. Siipikarjan ravinto täydentyy paikallisilla kasveilla (aromiset yrtit, kanerva, nuoret puuntaimet ja marjat) ja luonnonsoralla, joka koostuu cévennesiläisestä kalliosta irronneista kivenpaloista. Sora edistää kivipiiran kehittymistä ja siten ravinnon parempaa jauhautumista, joka puolestaan edistää ruoansulatusta.

5.2 Tuotteen erityisyys:

SMM-merkinnän saaneille Poulet des Cévennes -kananpojille ja Chapon des Cévennes -salvukukoille on luonteenomaista tuotteen maku, kananpoikien keltainen väri, kiinteä liha ja kiinteät lihakset sekä lihan mehukkuus ja rasvattomuus. Tämän SMM-merkinnän saaneen tuotteen maine on peräisin jo kymmenien vuosien takaa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Syy-seuraussuhde perustuu tuotteen maineeseen ja kasvattajien taitotietoon, joka muokkaa tuotetta niin, että kaikki sen tuotantoalueeseen sidoksissa olevat ominaispiirteet korostuvat.

Cévennesin siipikarjan tuotanto on sopeutunut luonnonympäristön fyysisiin rajoituksiin, ja kasvattajille on sukupolvien kuluessa kehittynyt aitoa taitotietoa.

Ruokinta perustuu vähintään kolmeen eri viljalajiin ja vaikuttaa osaltaan tuotteen makuun (lihan kiinteys, mehukkuus ja rasvattomuus). Koska ruokinnassa käytetään maissia ja durraa, kananpojista tulee luontaisesti väriltään keltaisia. Lihan maukkauteen vaikuttaa osaltaan myös alueen luontainen täydentävä ravinto (aromiset yrtit, nuoret puuntaimet, marjat, hyönteiset …).

Lisäksi Poulet des Cévennes -kananpojat ja Chapon des Cévennes -salvukukot tulevat paljaskaulaisesta kannasta, jolla on pitkät jalat. Tämä erityispiirre on välttämätön, jotta siipikarja voi liikkua maastossa itseään vahingoittamatta. Sen avulla siipikarja pystyy hyödyntämään ulkotarhoja parhaalla mahdollisella tavalla. Ulkotarhojen ansiosta Poulet des Cévennes -kananpojat ja Chapon des Cévennes -salvukukot ovat myös lihaksikkaita, mikä näkyy tuotteen aistinvaraisissa ominaisuuksissa, sillä liha ja lihakset ovat kiinteitä ja liha rasvatonta.

Cévennesin siipikarjan kasvatus auttaa myös säilyttämään maaseutuyhteisöjä, joita on köyhdyttänyt kaivosten ja teollisuuden katoaminen.

SMM-merkinnän saaneiden Poulet des Cévennes -kananpoikien ja Chapon des Cévennes -salvukukkojen tuotanto on siis sopeutunut luonnonympäristöön, joka puolestaan vaikuttaa tuotteen erityisyyteen.

SMM-merkinnän saaneiden Poulet des Cévennes -kananpoikien ja Chapon des Cévennes -salvukukkojen maine periytyy jo vuosien takaa. Cévennesin siipikarjan laatu onkin jo 1900-luvun alusta lähtien saanut tunnustusta ja palkintoja useissa siipikarja- ja maatalouskilpailuissa. On tärkeää panna merkille, että jo tuolloin maatila- ja kotitarvetuotannon rinnalla oli joitakin erikoistuneita kasvattajia, jotka myivät tuotteitaan markkinoilla.

Poulet des Cévennes -kananpojista ja Chapon des Cévennes -salvukukoista on tähän mennessä kirjoitettu lukuisia artikkeleita alueellisessa ja kansallisessa lehdistössä. Siipikarjaa myös edistetään laatukampanjoissa, joissa tuotteiden kerrotaan olevan peräisin Languedoc-Roussillonin alueelta, kuten suurelle yleisölle suunnatuilla Militant du goût- ja La qualité fait sa comédie -messuilla, jotka järjestetään vuosittain Montpellierissä.

Tuotteen nykyisestä maineesta kertovat myös lukuisat palkinnot, kuten Poulet des Cévennes -kananpoikien vuonna 2009 Pariisin kansainvälisillä maatalousmessuilla Concours Général Agricole -kilpailussa saama pronssimitali.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

https://www.inao.gouv.fr/fichier/CDCIGPPouletChaponDesCevennesV2.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.